**KAINUUN EINO LEINO -SEURA RY.**

KAINUUN EINO LEINO -SEURA RY:N TOIMINTASUUNNITELMA VUODELLE 2022

**Seuran tehtävä**

Vuosi 2022 on Kainuun Eino Leino -seuran 48. toimintavuosi. Seuran tehtävänä on Eino Leinon elämäntyön vaaliminen ja tunnetuksi tekeminen sekä Leinoa koskevan tutkimuksen edistäminen.

Seuran tehtävänä on myös edistää paikallista kulttuurityötä sekä tehdä siihen liittyviä aloitteita. Seura pyrkii edistämään Kainuun laulu- ja lausuntataiteita ja kirjallisuutta, kirjallisuuden tuntemusta sekä kulttuurimatkailua. Seura on mukana Eino Leino -taloa ylläpitävän säätiön toiminnassa yhdessä Elias Lönnrot -seuran ja Paltamon kunnan kanssa. Seura osallistuu Kajaanin, Paltamon ja Oulujärven matkailun markkinointiin Oulujärven Jättiläisten jäsenenä.

Seura kuuluu Suomen nimikkokirjailijoihin, joka on alan valtakunnallinen yhteistyöelin. Seura on yhteistyössä kainuulaisten kirjailijaseurojen kanssa, joita ovat Isa Asp -seura, Ilmari Kianto -seura, Elias Lönnrot -seura ja Veikko Huovinen -seura. Yhteistyötä jatketaan kainuulaisten kulttuurista kiinnostuneiden järjestöjen ja yhdistysten kanssa. Seura hakee myös uusia yhteistyötahoja. Näin pyritään saattamaan eri-ikäisiä ja erilaisista elinpiireistä tulevia ihmisiä kohtaamaan toisiaan sanataiteen äärellä.

**Kokoukset ja johtokunnan työskentely**

Seuran vuosikokous pidetään huhtikuun loppuun mennessä ja syyskokous joulukuun loppuun mennessä. Kokousten yhteyteen pyritään järjestämään kulttuuriohjelmaa.

Seuran hallituksena toimii johtokunta, jonka kokouksia pidetään tarvittaessa. Johtokunta nimeää tarvittaessa työryhmiä.

**Jäsenistö**

Seuran jäsenistö on pääasiassa Kajaanista ja Kainuusta. Seuran jäsenet kutsutaan kokouksiin lehti-ilmoituksella, sähköpostitse tai kirjeitse. Jäsenistöön pidetään yhteyttä seuran kotisivujen ja sähköpostin välityksellä ([www.kainuuneinoleinoseura.fi](http://www.kainuuneinoleinoseura.fi) ). Seuran jäsenhankintaa pyritään tehostamaan mm. kotisivujen ja Facebookin välityksellä. Seuran jäsenmaksu on 20€, yhteisömaksu 50€ ja kannatusjäsenmaksu 100€.

Kiinnitetään erityistä huomiota kotisivujen ulkonäköön, ajantasaisuuteen ja sisältöön.

**Eino Leinon tuotannon ja elämän tekeminen tunnetuksi**

Seuran sivuja päivitetään aktiivisesti ja parannetaan tiedotusta ajankohtaisista asioista.

Seura järjestää Leinoon ja runouteen liittyviä runo- ja musiikkitilaisuuksia yhteistyökumppaneidensa kanssa. Järjestetään myös kirjallisuustilaisuuksia, mm. esitelmiä Eino Leinon tuotannosta ja elämästä.

**Eino Leino -talo**

Talossa esitellään Eino Leinon ja Elias Lönnrotin elämäntyötä ja -vaiheita mm. valokuvanäyttelyinä.

Edistetään talon näkyvyyttä matkailukohteena.

Leino -talon kesäkahvilatoiminnasta, kesäteatterista ja matkailuopastuksesta sovitaan säätiön kanssa erikseen. Seura järjestää kesäkaudella kaksi taidenäyttelyä Leino -talolla ja toimii aktiivisesti Eino Leino –talon kirjapäivien ja Paltaniemi-päivien valmistelussa ja toteuttamisessa. Seuran jäseniä kutsutaan talkoisiin talon ja sen ympäristön hoitamiseen. Eino Leino -talolla ja Paltaniemen teatterilla on oma Facebook-sivusto.

Seura myy talossa Eino Leinoon liittyvää kirjallisuutta sekä tuotteitaan.

**Eino Leino -talon kesänäyttelyt**

Seura järjestää kesäkaudella 2022 kaksi laadukasta taidenäyttelyä Eino Leino -talon Lystinurmi ladossa. Kesänäyttelyt ovat auki kesäkahvilan aukioloaikoina.

**Eino Leino –talon kirjapäivät**

Eino Leino -talon 11. kirjapäivät järjestetään 16.-17.7.2022.

**Leino-päivän juhlat**

Seura järjestää Eino Leinon syntymäpäivänä 6. heinäkuuta ohjelmallisen juhlan. Runoviikon kanssa neuvotellaan Runoviikon osallistumisesta Leinon päivän viettoon Leino -talolla ja Leinon -päivän sisällyttämisestä Runoviikon ohjelmaan.

**Seuran 50-vuotisjuhlien valmistelu**

Seura aloittaa 50-vuotisjuhlien valmistelun ja pyrkii pitämään juhlat suven ja runon päivänä 2024.

Etsitään seuralle 50-vuotishistoriikin kirjoittaja ja toteutetaan hanke esimerkiksi pro gradu –työnä ja hankitaan kirjahankkeelle rahoitusta eri säätiöiltä ja tukijoilta.

**Muu toiminta**

Jatketaan yhteistyötä kainuulaisten kulttuurijärjestöjen kanssa ja osallistutaan kulttuuriprojekteihin, joissa tehdään tunnetuksi Leinon kotiseutua, elämäntyötä ja tuotantoa.

Seurataan aktiivisesti kulttuuriin tarkoitettujen avustusten hakuilmoituksia ja haetaan rahastojen, säätiöiden ja kuntien apurahoja. Mahdolliseen projektitoimintaan haetaan erillisrahoitusta.

Mahdollisuuksien mukaan osallistutaan kirjamessuihin ja kirjallisiin tapahtumiin.

Pyritään järjestämään jäsenistöä kiinnostavia teematapahtumia, vierailuja ja matkoja.

Kehitetään uusia myyntituotteita.

Yhdistysavaimen alustan käyttöä tehostetaan seuran työskentelyssä. Päivitetään seuran jäsentietokantaa, jotta jäseniä voidaan palvella sähköisesti.

Käsittely:

Hyväksytty Kainuun Eino Leino -seuran johtokunnassa 10.11.2021 esitettäväksi seuran syyskokoukselle 21.11.2021.